Det er både dyrt og svært at finde tag over hovedet i København. Og står man som studerende uden en plads højt oppe på de alenlange ventelister til kollegie- og ungdomsboliger, må man i stedet kigge mod de private udlejere.

Men her hersker kaotiske tilstande, lyder det fra Danske Studerendes Fællesråd, Lejernes LO og Ung Ret, som er en organisation, der yder gratis retshjælp til unge.

Værelserne, som kan findes på Facebook, i Den Blå Avis eller på boligportaler, bliver slået op af private udlejere, som ofte også selv bor i lejligheden. Og huslejen er tårnhøj – og stadigt stigende. Lejeperioderne er ofte begrænsede og tilfældigheder hersker i tildelingen af de yderst efterspurgte værelser.